Forslag til EUROPA-PARLAMENTETS OG RÅDETS AFGØRELSE om anvendelse af margenen til uforudsete udgifter i 2014 /* COM/2014/0328 final */





BEGRUNDELSE 1. BAGGRUND FOR FORSLAGET I henhold til Rådets forordning (EU, Euratom) nr. 1311/2013 om fastlæggelse af den flerårige finansielle ramme for årene 2014-2020 (FFR-forordningen) findes der en margen til uforudsete udgifter i EU-28 på op til 0,03 % af BNI, der kan anvendes som sidste udvej til at reagere på uforudsete omstændigheder. I forbindelse med den tekniske justering af den finansielle ramme for 2014[1], som blev foretaget i henhold til artikel 6 i FFR-forordningen, blev det samlede beløb under margenen til uforudsete udgifter i 2014 fastsat til 4 026,7 mio. EUR. I overensstemmelse med artikel 13 i FFR-forordningen foreslår Kommissionen efter at have undersøgt alle muligheder for at finansiere de yderligere og uforudsete betalingsbehov, at hele 2014-margenen til uforudsete udgifter anvendes til at supplere de betalingsbevillinger, der er afsat til at dække udgifterne under underudgiftsområde 1a, underudgiftsområde 1b, udgiftsområde 2 og udgiftsområde 4 i Den Europæiske Unions almindelige budget for regnskabsåret 2014, dvs. ud over det loft på 135 866 mio. EUR, der er fastsat for betalinger. Ifølge punkt 14 i den interinstitutionelle aftale af 2. december 2013 er Kommissionen, når den fremsætter et sådant forslag, samtidig forpligtet til at fremsætte et forslag om omfordeling af midlerne på det nuværende budget, hvilket er sket i forbindelse med forslaget til ændringsbudget (FÆB) nr. 3/2014[2], idet det heri foreslås at omfordele 65,0 mio. EUR fra reserven til "partnerskabsaftaler om bæredygtigt fiskeri" og besparelsen på 378 000 EUR, der opstår ved at ændre en række AST-stillinger til AST/SC-stillinger på organisationsplanen. Ud over denne omfordeling foreslås det i FÆB nr. 3/2014, at betalingsbevillingerne forhøjes med 711,4 mio. EUR op til FFR-loftet for betalinger i 2014, og at betalingsbevillingerne forhøjes med 4 026,7 mio. EUR ved hjælp af margenen for uforudsete udgifter, jf. artikel 13 i FFR-forordningen. 2. UFORUDSETE OMSTÆNDIGHEDER OPSTÅET EFTER DET EUROPÆISKE RÅD I FEBRUAR 2013 2.1. INDLEDNING Der blev på Det Europæiske Råd i februar 2013 indgået en politisk aftale om FFR-lofterne for perioden 2014-2020. De efterfølgende forhandlinger med Europa-Parlamentet resulterede i følgende: · FFR-lofterne, som var fastsat i konklusionerne fra Det Europæiske Råds møde i februar 2013, blev bekræftet i erkendelse af de særligt vanskelige omstændigheder, der gjorde sig gældende på tidspunktet for beslutningen[3]. · Bestemmelserne vedrørende de eksisterende specialinstrumenter blev udvidet. · Der blev indgået aftale om en række nye fleksibilitetsinstrumenter som f.eks. den samlede margen for forpligtelser og den samlede margen for betalinger. · Margenen til uforudsete udgifter, der var blevet aftalt på Det Europæiske Råd i februar 2013, blev bekræftet. I denne forbindelse er det på sin plads at henvise til Kommissionens erklæring i referatet fra Det Europæiske Råd i februar 2013: »... en forskel på 51,5 mia. EUR mellem forpligtelser og betalinger i den kommende FFR for perioden 2014-2020 er kun lige akkurat forenelig med princippet om forsvarlig økonomisk forvaltning og de retlige krav, for så vidt som stats- og regeringscheferne er enedes om, at der vil blive indført specifik og størst mulig fleksibilitet for at overholde artikel 323 i TEUF, således at Unionen kan opfylde sine forpligtelser.« Spørgsmålet, om de uforudsete omstændigheder er af en sådan karakter, at det er berettiget at anvende margenen til uforudsete udgifter til at dække de yderligere betalingsbehov, skal derfor sammenholdes med situationen i februar 2013, da FFR-betalingslofterne oprindelig blev fastsat. 2.2. MARGENEN TIL UFORUDSETE UDGIFTER SOM SIDSTE UDVEJ I artikel 13, stk. 1, i FFR-forordningen fastsættes der en margen til uforudsete udgifter, der kan anvendes som en sidste udvej i tilfælde af uforudsete omstændigheder. Efter at have udtømt mulighederne for omfordeling foreslår Kommissionen i FÆB nr. 3/2014 at anvende den margen på 711 mio. EUR, som er til rådighed under betalingsloftet for 2014, til betalingerne på andre områder[4]. De begrænsede muligheder for at omfordele midlerne inden for det eksisterende budget er klart utilstrækkelige til at dække de uforudsete behov, der omtales nedenfor. Eftersom den samlede betalingsmargen ikke gælder i 2014, så er der ikke andre muligheder end at anvende hele margenen til uforudsete udgifter, som i 2014 er på 4 026,7 mio. EUR, hvis det budgetmæssigt skal være muligt at reagere på de uforudsete omstændigheder, som er indtruffet efter fastlæggelsen af FFR-betalingslofterne, og at reducere det store gab mellem de godkendte betalingsbevillinger og de uforudsete betalingsbehov i år. De uforudsete omstændigheder indvirker desuden i et vist omfang på budgettet i regnskabsåret 2015. 2.3. BUDGETMÆSSIGE KONSEKVENSER AF DE UFORUDSETE OMSTÆNDIGHEDER I 2014 I dette afsnit gennemgås de uforudsete omstændigheder, som er indtruffet efter Det Europæiske Råds møde i februar 2013, og deres betydning for de betalingsbehov, der i 2014 skal tilgodeses ved hjælp af margenen til uforudsete udgifter for 2014. 2.3.1 Fremrykning af programmerne under underudgiftsområde 1a og 1b Som følge af fremrykningen af Ungdomsbeskæftigelsesinitiativet, Horisont 2020, Erasmus + og Cosme, som blev besluttet i juni 2013[5] i forbindelse med den politiske aftale om FFR 2014-2020, forventes stigningen i betalingsbehovene at være på netto 627 mio. EUR i 2014. Til Horisont 2020 er der brug for yderligere 155 mio. EUR i betalingsbevillinger til dækning af de behov, der opstår i forbindelse med fremrykkelsen af forpligtelsesbevillingerne til Marie Skłodowska-Curie-foranstaltningerne og Det Europæiske Forskningsråd. Til Erasmus + og Cosme er der i 2014 brug for henholdsvis 117 mio. EUR og 10 mio. EUR i betalingsbevillinger som følge af, at det er blevet besluttet at fremrykke programmerne. I disse beløb indgår de yderligere behov, som opstod, da Europa-Parlamentet og Rådet besluttede at øge Den Europæiske Investeringsfonds kapital med virkning fra 2014 ved hjælp af budgetoverførsler fra Horisont 2020 og Cosme i 2014. Der forventes ikke faldende betalinger i 2014 som følge af den tilsvarende udsættelse af ITER-programmet og energidelen af Connecting Europe-faciliteten, som fuldstændig neutraliserer stigningen i forpligtelsesbevillingerne i 2014. Hvad angår underudgiftsområde 1b, er der allerede i 2014-budgettet taget højde for, at fremrykkelsen af Ungdomsbeskæftigelsesinitiativet i 2014 vil have en nettoindvirkning på betalingsbevillingerne på 345 mio. EUR. De yderligere betalingsbevillinger, der fremkommer ved at fremrykke programmerne under underudgiftsområde 1a og 1b, beløber sig således tilsammen til 282 mio. EUR i 2014. 2.3.2 Stigende efterslæb af betalingsanmodninger vedrørende samhørighedspolitikken for 2013 Da medlemsstaterne i september 2013 fremlagde deres reviderede oversigter over, hvor store efterslæb der kunne forventes i forbindelse med betalingsanmodninger vedrørende samhørighedspolitikken, blev beløbet anslået at blive op til 20 mia. EUR ved udgangen af 2013. Dette beløb blev anvendt som reference ved forhandlingerne om betalingsbevillingernes størrelse under forligsproceduren vedrørende 2014-budgettet i november 2013. Ved årets slutning var det faktiske efterslæb dog 3,4 mia. EUR større end det højt anslåede overslag, som var baseret på medlemsstaternes tidligere overslag. Den uventede bølge af betalingsanmodninger, som var med til at øge efterslæbet ved udgangen af 2013, forventes ikke at medføre faldende betalingsanmodninger i 2014. 2.3.3 Den Europæiske Fond for Bistand til de Socialt Dårligst Stillede (FEAD) I forbindelse med FEAD-forordningen blev der truffet aftale om en yderligere frivillig bevilling på 1 mia. EUR i løbende priser, som skulle tages fra Den Europæiske Socialfond (ESF)[6]. I FEAD-forordningen fastsættes forfinansieringssatsen til 11 %, idet den er beregnet på grundlag af de samlede bevillinger for 2014-2020, hvorimod forfinansieringssatserne for de europæiske struktur- og investeringsfonde generelt er meget lavere (i 2014 er de således på 1-1,5 % for medlemsstater, hvor der er store problemer med den finansielle stabilitet). Der har således været en uforudset nettostigning i betalingsbehovene til forfinansiering i 2014 på 99 mio. EUR. 2.3.4 Forhøjelse af medfinansieringssatserne for udvikling af landdistrikter og fiskeri I forbindelse med de nye programmer for FFR-perioden 2014-2020 blev der med forordningen om fælles bestemmelser genindført en mulighed for at forhøje medfinansieringssatsen med 10 % for medlemsstater med midlertidige budgetproblemer indtil 2016; oprindelig gjaldt denne bestemmelse for udgifter opstået inden den 31. december 2013. For at sikre en konsekvent og ensartet behandling af den foregående programmeringsperiode bør stigningen i medfinansieringssatsen gælde for medlemsstaterne indtil udgangen af den periode, hvor 2007-2013-programmerne er støtteberettigede. Artikel 77 i Rådets forordning (EF) nr. 1083/2006 om generelle bestemmelser for Den Europæiske Fond for Regionaludvikling, Den Europæiske Socialfond og Samhørighedsfonden, artikel 70, stk. 4, litra c), i forordning (EF) nr. 1698/2005, om Den Europæiske Landbrugsfond for Udvikling af Landdistrikterne og artikel 77 i Rådets forordning (EF) nr. 1198/2006 om Den Europæiske Fiskerifond er blevet tilsvarende ændret. I 2014 er der således opstået uforudsete betalingsbehov på 90 mio. EUR i forbindelse med ELFUL og 10 mio. EUR i forbindelse med EFF under udgiftsområde 2. Der vil automatisk ske en udligning af disse stigende behov indtil afslutningen af programmerne, da de samlede bevillinger til de berørte medlemsstater ikke ændres. Af samme grund kan der forventes stigende betalingsbehov i 2015. 2.3.5 Forhøjelse af medfinansieringssatsen for samhørighedspolitikken Som omtalt i afsnit 2.3.4. blev der med forordningen om fælles bestemmelser genindført en mulighed for at forhøje medfinansieringssatsen med 10 % indtil 2016 for medlemsstater, der har midlertidige budgetproblemer; bestemmelsen gjaldt oprindelig kun for udgifter, der var opstået inden den 31. december 2013. For den Europæiske Fond for Regionaludvikling (EFRU), Den Europæiske Socialfond (ESF) og Samhørighedsfonden er der således under underudgiftsområde 1b opstået et uforudset betalingsbehov på 1 125 mio. EUR. I forventning om, at tendensen for betalingsgennemførelsen i 2014 bekræftes, er de stigende betalingsbehov som følge af forhøjelsen af medfinansieringssatserne for samhørighedspolitikken af forsigtighedshensyn imidlertid ikke medregnet i de beløb, der anmodes om til dækning af de uventede efterslæb af ubetalte betalingsanmodninger ved udgangen af 2013 som fastsat i afsnit 2.3.2. Afhængig af, hvor stort efterslæbet af ubetalte betalingsanmodninger bliver ved udgangen af 2014, kan Kommissionen blive nødt til at foreslå, at margenen til uforudsete udgifter anvendes til de betalinger, som forhøjelsen af medfinansieringssatsen afstedkommer i 2015. 2.3.6 Forordningen om fælles bestemmelser for De Europæiske Struktur- og Investeringsfonde Som følge af forhandlingerne mellem Europa-Parlamentet og Rådet om forordningen om de fælles bestemmelser er der sket ændringer i betalingsbehovene i forhold til konklusionerne fra Det Europæiske Råds møde i februar 2013. Der vil ske ændringer i den forventede betalingsprofil, og der kan forventes stigende betalingsbehov i perioden indtil 2020 som følge af aftalen om at reducere resultatreserven fra 7 til 6 %, at begrænse resultatreservens anvendelsesområde[7], at øge den årlige forfinansiering og at udelukke resultatreserven fra både den oprindelige og årlige forfinansiering. Der kan imidlertid i 2014 forventes faldende betalingsbehov sammenholdt med de oprindelige skøn, hvilket skyldes, at resultatreserven ikke medregnes i det grundlag, der benyttes ved den første beregning af forfinansieringen til De Europæiske Struktur- og Investeringsfonde. Dette bevirker et fald i betalingsbehovene i 2014 på 288 mio. EUR. Et sådant beløb indgår imidlertid ikke i 2014-budgettet, og det skal derfor ikke trækkes fra, eftersom 2014-budgettet blev opstillet ud fra en resultatreserve på 7 %, som var udelukket fra beregningen af forfinansieringen, og en 80 % vedtagelse af de operationelle programmer. 2.3.7 Finanspakke for Ukraine Som svar på den dramatiske udvikling i begivenhederne i Ukraine meddelte Kommissionen den 5. marts 2014[8], at den havde vedtaget en finanspakke, inkl. en kontrakt om statsopbygning i form af budgetstøtte, på 355 mio. EUR, hvoraf den første rate på 250 mio. EUR kommer til udbetaling i juni 2014 og den anden rate på 105 mio. EUR medio 2015. Sammenholdt med den traditionelle bistand fra det europæiske naboskabsinstrument er denne udbetalingsplan meget kortere. Kommissionen anmoder derfor om 250 mio. EUR som følge af denne uforudsete udvikling i 2014. 2.4. BUDGETMÆSSIGE KONSEKVENSER AF DE UFORUDSETE OMSTÆNDIGHEDER I 2015 Indtil videre interesserer Kommissionen sig kun for de budgetmæssige konsekvenser af de uforudsete omstændigheder for 2014. I dette afsnit gennemgås til orientering de uforudsete omstændigheders betydning for budgettet i 2015, som afhængig af gennemførelsen vil kræve en række budgetmæssige svar, som skal formuleres ved hjælp af alle de forskellige instrumenter, der er fastsat i FFR-forordningen, inkl. evt. anvendelse af margenen til uforudsete udgifter i 2015. 2.4.1 Fremrykning af programmerne under underudgiftsområde 1a og 1b Fremrykning af Horisont 2020, Erasmus + og Cosme under underudgiftsområde 1a forventes at resultere i en nettoforøgelse af betalingsbehovet på 143 mio. EUR i 2015. Med hensyn til underudgiftsområde 1b forventes fremrykningen af udgifterne til Ungdomsbeskæftigelsesinitiativet og den tilhørende udskydelse af den del af Connecting Europe-faciliteten, som vedrører Samhørighedsfonden, og Det Europæiske Territoriale Samarbejde at medføre et stigende betalingsbehov på 505 mio. EUR i 2015. 2.4.2 Forhøjelse af medfinansieringssatserne for samhørighedspolitikken Som omtalt i afsnit 2.3.4 og 2.3.5 ovenfor blev der med forordningen om fælles bestemmelser genindført en mulighed for at forhøje medfinansieringssatsen for nye programmer i FFR-peroden 2014-2020 med 10 % indtil 2016 for medlemsstater, der har midlertidige budgetproblemer; bestemmelsen gjaldt oprindelig kun for udgifter, der var opstået inden den 31. december 2013. Der kan følgelig forventes en stigning i betalingsbehovet i 2015 på 375 mio. EUR til forhøjelsen af medfinansieringssatserne for samhørighedspolitikken. Forhøjelsen af medfinansieringssatserne for udvikling af landdistrikter og fiskeri forventes imidlertid kun at have betydning for budgettet i 2014. 2.4.3 Finanspakke for Ukraine Som omtalt i afsnit 2.3.7 ovenfor forventes den anden rate af den finanspakke, der er blevet annonceret til fordel for Ukraine, at føre til yderligere betalingsbehov på 105 mio. EUR medio 2015. 2.5. BUDGETMÆSSIGE KONSEKVENSER AF DE UFORUDSETE OMSTÆNDIGHEDER I 2014 og 2015: OVERSIGT Som det fremgår af tabel 1 nedenfor beløber de uforudsete betalingsbehov i 2014 sammenholdt med situationen pr. februar 2013 sig til i alt 5 209 mio. EUR. Men hvis der tages hensyn til de budgetmæssige konsekvenser, som de så ud, da 2014-budgettet blev vedtaget, og at konsekvenserne af forhøjelsen af medfinansieringen af samhørighedspolitikken først skal gøres op ved udgangen af 2014, så er der brug for 4 027 mio. EUR til dækning af de pågældende betalingsbehov i 2014. Tabel 1: uforudsete betalingsbehov opstået efter Det Europæiske Råds møde i februar 2013 Yderligere betalingsbehov i 2014 som følge af uforudsete omstændigheder, der ikke er taget højde for i 2014-budgettet || mio. EUR Fremrykning af underudgiftsområde 1a (Horisont 2020, Erasmus+ og Cosme) || 282 Forfinansiering FEAD || 99 Uforudsete overskydende efterslæb 2013 || 3 296 Forhøjelse af medfinansieringssatserne for udvikling af landdistrikter og fiskeri (udgiftsområde 2) || 100 Finanspakke for Ukraine || 250 I alt konsekvenser af uforudsete omstændigheder, der ikke er taget højde for i 2014-budgettet (A) || 4 027 Yderligere betalingsbehov som følge af uforudsete omstændigheder, der allerede er taget højde for i 2014-budgettet || mio. EUR Fremrykning af ungdomsbeskæftigelsesinitiativet || 345 Anvendelse af resultatreserve for de europæiske struktur- og investeringsfonde || -288 I alt konsekvenser af uforudsete omstændigheder, der allerede er taget højde for i 2014-budgettet (B) || 57 Yderligere betalingsbehov som følge af uforudsete omstændigheder, der forventes at opstå efter 2014 || mio. EUR Forhøjelse af medfinansieringssatserne: samhørighedspolitikken (underudgiftsområde 1b) || 1 125 I alt konsekvenser af uforudsete omstændigheder, der forventes at opstå efter 2014 (C) || 1 125 I alt uforudsete omstændigheder med konsekvens for betalingsbehovene (D = A + B +C) || 5 209 Herudover vil fremrykningen af programmerne under underudgiftsområde 1a og 1b, forhøjelsen af medfinansieringssatserne for samhørighedspolitikken og finanspakken for Ukraine også medføre en række yderligere betalingsbehov i 2015, hvilket fremgår af nedenstående tabel. Yderligere betalingsbehov i 2015 som følge af uforudsete omstændigheder, der vil blive håndteret på et senere tidspunkt || mio. EUR Fremrykning af underudgiftsområde 1a (Horisont 2020, Erasmus+ og Cosme) || 143 Fremrykning af ungdomsbeskæftigelsesinitiativet || 505 Forhøjelse af medfinansieringssatserne: samhørighedspolitikken (underudgiftsområde 1b) || 375 Finanspakke for Ukraine || 105 I alt uforudsete omstændigheder med konsekvens for betalingsbehovene || 1 128 Det vil sige, at Kommissionen på nuværende tidspunkt foreslår, at der i 2014 kun anmodes om yderligere bevillinger til samhørighedspolitikken, for så vidt de vedrører det ekstra efterslæb af ubetalte fordringer, der gjorde sig gældende ved udgangen af 2013. Der kan senere i 2014 komme en anmodning svarende til 10 %-forhøjelsen af medfinansieringen af samhørighedspolitikken afhængig af den evaluering af efterslæbet af ubetalte fordringer, der skal finde sted ved udgangen af 2014. Endelig forventes der stigende betalingsbehov i 2015 som forklaret i afsnit 2.4 ovenfor. Det vil sige, at Kommissionen senere kan blive nødt til - i lyset af gennemførelsen i 2014 - at foreslå, at margenen til uforudsete udgifter også tages i anvendelse i 2015. Ud over at et beløb på 65,4 mio. EUR foreslås omfordelt i 2014, vil de yderligere betalingsbehov i 2014-2015, som er opstået i forbindelse med uforudsete omstændigheder, ifølge forslagene blive dækket gennem anvendelse af margenen til uforudsete udgifter. Det vil blive udlignet gennem lavere betalingslofter i de efterfølgende år i FFR-perioden 2014-2020 som krævet i artikel 13, stk. 3, i FFR-forordningen. 3. UDLIGNING AF MARGENERNE TIL UFORUDSETE UDGIFTER VED HJÆLP AF FFR-LOFTERNE I artikel 13, stk. 3, i FFR-forordningen kræves det, at beløb, der tilvejebringes ved at trække på margenen til uforudsete udgifter, skal udlignes fuldt ud gennem margenerne for indeværende eller kommende regnskabsår. I henhold til artikel 13, stk. 4, i FFR-forordningen kan de udlignede beløb ikke anvendes yderligere i FFR-sammenhæng, dvs. at de samlede lofter for forpligtelses- og betalingsbevillinger, som er fastsat i FFR for indeværende og kommende regnskabsår, ikke må overskrides. Det vil sige, at anvendelsen af margenen til uforudsete udgifter til dækning af behovet for betalingsbevillinger i 2014 og den efterfølgende udligning skal ske under overholdelse af det samlede betalingsloft for perioden 2014-2020, som er på 1 023 954 mio. EUR i løbende priser (svarende til 908,4 mia. EUR i 2011-priser). På grund af usikkerheden vedrørende 2015 og 2016 (som følge af størrelsen af de ikke-honorerede betalingskrav ved afslutningen af det foregående år og sandsynligheden for nye uforudsete betalingsbehov) vil det være uklogt at foretage udligningen i et af disse år. I 2017 falder betalingsloftet nominelt i forhold til 2016. Det foreslås derfor, at udligningen fordeles på årene 2018-2010. Eftersom betalingsbehovene stiger henimod slutningen af programmeringsperioden, og betalingslofterne er større i årene 2018-2020, foreslås udligningen fordelt på lige store årlige trancher. Disse beløb, som indgår i betalingslofterne, vil ikke kunne anvendes som betalingsbevillinger i budgetterne for de respektive år. Tabel 2: fordeling af udligningen af margenen til uforudsete udgifter i 2014 Mio. EUR || Betalingsloft || Udlignet beløb || Beløb til rådighed under loftet 2018 || 149 074,0 || 1 342,3 || 147 731,7 2019 || 153 362,0 || 1 342,2 || 152 019,8 2020 || 156 295,0 || 1 342,2 || 154 952,8 I alt || 458 731,0 || 4 026,7 || 454 704,3 4. SUPPLERENDE ELEMENTER Budgetmyndighedens to parter gøres opmærksom på, at afgørelsen skal offentliggøres i Den Europæiske Unions Tidende før offentliggørelsen af ændringsbudget nr. 3 til Den Europæiske Unions almindelige budget for regnskabsåret 2014. Forslag til EUROPA-PARLAMENTETS OG RÅDETS AFGØRELSE om anvendelse af margenen til uforudsete udgifter i 2014 EUROPA-PARLAMENTET OG RÅDET FOR DEN EUROPÆISKE UNION HAR — under henvisning til den interinstitutionelle aftale af 2. december 2013 mellem Europa-Parlamentet, Rådet og Kommissionen om budgetdisciplin, samarbejde på budgetområdet og forsvarlig økonomisk forvaltning[9], særlig punkt 14, andet afsnit, under henvisning til forslag fra Europa-Kommissionen, efter fremsendelse af udkast til lovgivningsmæssig retsakt til de nationale parlamenter, og ud fra følgende betragtninger: 1) Ifølge artikel 13 i Rådets forordning (EU, Euratom) nr. 1311/2013 om fastlæggelse af den flerårige finansielle ramme for årene 2014-2020[10] er der fastsat en margen til uforudsete udgifter på op til 0,03 % af Unionens bruttonationalindkomst. 2) Kommissionen har i henhold til artikel 6 i nævnte forordning beregnet det absolutte beløb for margenen til uforudsete udgifter i 2014[11]. 3) Efter at have udtømt alle andre muligheder for at reagere på de uforudsete omstændigheder, der er opstået, efter at den flerårige finansielle rammes betalingsloft for 2014 oprindelig blev fastsat i februar 2013, ser det ud til, at hele det beløb, der er til rådighed under margenen til uforudsete udgifter, bør anvendes til at forhøje betalingsbevillingerne på Den Europæiske Unions almindelige budget i regnskabsåret 2014 ud over betalingsloftet — VEDTAGET DENNE AFGØRELSE: Artikel 1 Margenen til uforudsete udgifter anvendes til at forsyne Den Europæiske Unions almindelige budget for regnskabsåret 2014 med et beløb på 4 026 700 000 EUR i betalingsbevillinger ud over det betalingsloft, der er fastsat i den flerårige finansielle ramme (FFR). Beløbet anvendes til at supplere betalingerne under underudgiftsområde 1a (282 000 000 EUR), underudgiftsområde 1b (3 394 700 000 EUR), udgiftsområde 2 (100 000 000 EUR) og udgiftsområde 4 (250 000 000 EUR). Artikel 2 Beløbet på 4 026 700 000 EUR, som frigøres fra margenen til uforudsete udgifter i regnskabsåret 2014, udlignes over margenerne under betalingslofterne for følgende år: a) 2018: 1 342 300 000 EUR b) 2019: 1 342 200 000 EUR c) 2020: 1 342 200 000 EUR Artikel 3 Denne afgørelse offentliggøres i Den Europæiske Unions Tidende. Udfærdiget i Bruxelles, den […]. På Europa-Parlamentets vegne På Rådets vegne Formand Formand [1] COM(2013) 928 af 20.12.2013. [2] COM(2014) 329 af 28.5.2014. [3] Jf. Europa-Parlamentets beslutning udarbejdet af MEP Ivalo Kalfin og Jean-Luc Dehaene "om forhandlingerne om den flerårige finansielle ramme for 2014-2020: erfaringer og vejen frem" (2014/2005(INI), som blev vedtaget den 15. april 2014 ((P7_TA-PROV(2014)0378). [4] COM(2014) 329 af 28.5.2014. [5] Fælles erklæring om artikel 15 i Rådets forordning om fastlæggelse af den flerårige finansielle ramme for årene 2014-2020 (Rådets dok. 11961/13). [6] Europa-Parlamentets og Rådets forordning (EU) nr. 223/2014 af 11. marts 2014 om Den Europæiske Fond for Bistand til de Socialt Dårligst Stillede (EUT L 72 af 12.3.2014, s. 1). [7] Som led i aftalen blev der ikke afsat nogen resultatreserve til ungdomsbeskæftigelsesinitiativet, de socialt dårligst stillede, overførsel fra Samhørighedsfonden til Connecting Europe-faciliteten og Kommissionens tekniske bistand. [8] IP 14/219, 5.3.2014. [9] EUT C 373 af 20.12.2013, s. 1. [10] EUT L 347 af 20.12.2013, s. 884. [11] Meddelelse fra Kommissionen til Rådet og Europa-Parlamentet af 20. december 2013 om teknisk justering af den finansielle ramme for 2014 på grundlag af udviklingen i BNI (COM(2013) 928).